དེ་རིང་རྒྱ་རིགས་ཚོར་ནམ་རྒྱུན་འཆར་ཅན་ལྟར་ནང་ཆོས་ངོ་སྤྲོད་བྱེད་བཞིན་ཡོད་པ་རེད།རྒྱ་རིགས་ལའང་ཐའེ་ཝན་ནས་ཡོང་བ་དང་སིང་ག་པོར་ནས་ཡོང་བ།ཧྥ་རིན་སི་ནས་ཡོང་བ།དེ་བཞིན་རྒྱ་ནག་སྐམ་ས་ཆེན་མོ་ནས་ཡོང་བ་བཅས་ལ་ནམ་རྒྱུན་ནང་ཆོས་ངོ་སྤྲོད་འཆར་ཅན་བྱེད་ཀྱི་ཡོད་པ་རེད།གནས་ཁྱད་པར་ཅན་རྡོ་རྗེ་གདན་དུ་གསུང་ཆོས་གཞན་ཡང་བྱེད་ཀྱི་ཡོད་པས་དེ་དང་སྟབས་བསྟུན་ནས་རྒྱ་རིགས་ཚོར་ཆོས་འབྲེལ་བྱེད་པ་དེ་ལྟར་ཡིན།རྡོ་རྗེ་གཅོད་པ་སྔོན་མའང་ངོས་ཀྱིས་ཚར་གཅིག་བཤད་པ་ཡིན།དེ་རེས་ཡང་གོ་བསྡུར་བྱས་པ་བཞིན་རྡོ་རྗེ་གཅོད་པའི་ཆོས་འབྲེལ་བྱེད་རྒྱུ་བྱས་པ་རེད།ཅེས་སོགས་བཀའ་སློབ་སྩལ་བ་དང་།